EELNÕU

15.04.2020

**Vabariigi Valitsuse määruste muutmine tulenevalt abipolitseiniku seaduse ja teiste seaduste muutmise seadusest (COVID-19 haigust põhjustava viiruse SARS-Cov-2 levikuga seotud meetmed)**

Määrus kehtestatakse Eesti Vabariigi haridusseaduse § 27 ja põhikooli- ja gümnaasiumiseaduse § 15 lõike 2, § 30 lõike 6, § 31 lõike 11, § 10011 ja § 10012 alusel.

**§ 1. Vabariigi Valitsuse 13. augusti 2010. a määruse nr 113 „Põhikooli ja gümnaasiumi lõputunnistuse ning riigieksamitunnistuse statuut ja vormid“ muutmine**

Vabariigi Valitsuse 13. augusti 2010. a määruses nr 113 „Põhikooli ja gümnaasiumi lõputunnistuse ning riigieksamitunnistuse statuut ja vormid“ paragrahvi 11 lõike 4 punkt 6 sõnastatakse järgmiselt:

„6) põhikooli lõpetamisel kõigi kohustuslike õppeainete viimased aastahinded numbrite ja sõnadega või õigusaktidega sätestatud juhtudel sõnalise hinnanguna ning gümnaasiumi lõpetamisel kõigi kohustuslike õppeainete kooliastmehinded numbrite ja sõnadega või õigusaktidega sätestatud juhtudel sõnalise hinnanguna.“.

**§ 2. Vabariigi Valitsuse 16. detsembri 2010. a määruse nr 182 „Põhikooli lihtsustatud riiklik õppekava“ muutmine**

Vabariigi Valitsuse 16. detsembri 2010. a määrust nr 182 „Põhikooli lihtsustatud riiklik õppekava“ täiendatakse §-ga 51 järgmises sõnastuses:

**„§ 51. Eriolukorrast tingitud erisused hindamisel ja põhikooli lõpetamisel 2019/2020. õppeaastal lihtsustatud õppes**

(1) 2019/2020. õppeaasta lõpuni väljendatakse 9. klassi aastahinded üldjuhul numbriliste hinnetena. Juhul, kui eriolukorra ajal on kasutatud kirjeldavaid sõnalisi hinnanguid ja sellest tulenevalt ei ole võimalik aastahinnet välja panna numbrilise hindena, võib kooli õppekavas sätestatud tingimustel ja korras viimase aastahindena kasutada hinnangut „arvestatud/mittearvestatud“.

(2) 2019/2020. õppeaastal ei kohaldata põhikooli lõpetamisele käesoleva määruse § 3 lõikeid 1-3.

(3) 2019/2020. õppeaastal koolieksameid põhikooli lõpetamiseks ei sooritata.

(4) 2019/2020. õppeaastal lõpetab põhikooli õpilane, kellel õppeainete viimased aastahinded on vähemalt „rahuldavad“ või käesoleva paragrahvi lõikes 1 nimetatud hinnangu puhul „arvestatud“.

(5) Õppenõukogu otsusel võib õpilase või tema seadusliku esindaja kirjalikku taasesitamist võimaldavas vormis esitatud taotluse põhjal anda põhikooli lõputunnistuse lihtsustatud õppes õppivale õpilasele, kelle viimane aastahinne on kuni kahes õppeaines „nõrk” või „puudulik” või käesoleva paragrahvi lõikes 1 nimetatud hinnangu puhul „mittearvestatud“.

**§ 3. Vabariigi Valitsuse 6. jaanuari 2011. a määruse nr 1 „Põhikooli riiklik õppekava“ muutmine**

Vabariigi Valitsuse 6. jaanuari 2011. a määrust nr 1 „Põhikooli riiklik õppekava“ täiendatakse paragrahviga 251 järgmises sõnastuses:

„**§ 251. Eriolukorrast tingitud erisused hindamisel ja põhikooli lõpetamisel 2019/2020 ja 2020/2021. õppeaastal**

(1) Tulenevalt põhikooli- ja gümnaasiumiseaduse §-s 10011 sätestatust võib eriolukorra algusest kuni 2019/2020. õppeaasta lõpuni kasutada hindamisel kirjeldavat sõnalist hinnangut, millel puudub numbriline ekvivalent ning mida ei pea teisendama viiepallisüsteemis hindeskaalasse, sealjuures võib jätta kohaldamata põhikooli- ja gümnaasiumiseaduse § 29 lõike 3 teises lauses sätestatud nõude sõnaliste hinnangute teisendamise kohta.

(2) Üheksanda klassi aastahinded väljendatakse üldjuhul numbriliste hinnetena. Kui eriolukorra ajal on kasutatud kirjeldavaid sõnalisi hinnanguid ja sellest tulenevalt ei ole võimalik aastahinnet välja panna numbrilise hindena, võib kooli õppekavas sätestatud tingimustel ja korras 2019/2020. õppeaastal viimase aastahindena kasutada „arvestatud/mittearvestatud“.

(3) 2019/2020. ja 2020/2021. õppeaastal ei pea õpilane põhikooli lõpetamiseks sooritama käesoleva määruse § 15 lõikes 8 nimetatud loovtööd, kui see ei ole kooli õppenõukogu otsusel eriolukorrast tulenevalt võimalik või on oluliselt raskendatud. Kui õpilane sooritab loovtöö, kantakse loovtöö teema põhikooli lõputunnistusele.

(4) 2019/2020. õppeaastal põhikooli lõpueksameid ei sooritata.

(5) 2019/2020. õppeaastal lõpetab põhikooli õpilane, kellel õppeainete viimased aastahinded on vähemalt „rahuldavad“ või käesoleva paragrahvi lõikes 2 nimetatud hinnangu puhul „arvestatud“.

(6) Õppenõukogu otsusel võib õpilase või tema seadusliku esindaja kirjalikku taasesitamist võimaldavas vormis esitatud taotluse põhjal anda põhikooli lõputunnistuse õpilasele, kelle viimane aastahinne on kuni kahes õppeaines „nõrk“ või „puudulik“ või käesoleva paragrahvi lõikes 2 nimetatud hinnangu puhul „mittearvestatud“.

**§ 4. Vabariigi Valitsuse 6. jaanuari 2011. a määruse nr 2 „Gümnaasiumi riiklik õppekava“ muutmine**

Vabariigi Valitsuse 6. jaanuari 2011. a määrust nr 2 „Gümnaasiumi riiklik õppekava“ täiendatakse paragrahviga 221 järgmises sõnastuses:

„**§ 221. Eriolukorrast tingitud erisused hindamisel ja gümnaasiumi lõpetamisel 2019/2020. ja 2020/2021. õppeaastal**

(1) Tulenevalt põhikooli- ja gümnaasiumiseaduse §-s 10011 sätestatust võib eriolukorra algusest kuni 2019/2020. õppeaasta lõpuni kasutada hindamisel kirjeldavat sõnalist hinnangut, millel puudub numbriline ekvivalent ning mida ei pea teisendama viiepallisüsteemis hindeskaalasse, sealjuures võib jätta kohaldamata põhikooli- ja gümnaasiumiseaduse § 29 lõike 3 teises lauses sätestatud nõude sõnaliste hinnangute teisendamise kohta.

(2) Kursusehinded väljendatakse üldjuhul numbriliste hinnetena. Juhul, kui eriolukorra ajal on kasutatud kirjeldavaid sõnalisi hinnanguid ja sellest tulenevalt ei ole võimalik kursusehinnet välja panna numbrilise hindena, võib kursusehinde kooli õppekavas sätestatud tingimustel ja korras väljendada hinnanguna „arvestatud/mittearvestatud“.

(3) Kooliastmehinded väljendatakse üldjuhul numbriliste hinnetena. Kui eriolukorrast tulenevalt on kõik kooliastmehinde aluseks olevad kursusehinded väljendatud hinnanguna „arvestatud/mittearvestatud“, võib kooliastmehinde kooli õppekavas sätestatud tingimustel ja korras väljendada hinnanguna „arvestatud/mittearvestatud“.

(4) 2019/2020. ja 2020/2021. õppeaastal ei pea õpilane sooritama õpilasuurimust või praktilist tööd, kui see ei ole õppenõukogu otsusel eriolukorrast tulenevalt võimalik või on oluliselt raskendatud. Kui õpilane sooritab õpilasuurimuse või praktilise töö, kantakse see gümnaasiumi lõputunnistuse hinnetelehele.

(5) 2019/2020. õppeaastal koolieksameid lõpetamise tingimusena ei korraldata.

(6) 2019/2020. õppeaastal ei ole lõpetamise tingimuseks võõrkeele riigieksami, koolieksami ning õpilasuurimuse või praktilise töö sooritamine. Kool annab gümnaasiumi lõputunnistuse õpilasele:  
  1) kelle kooliastmehinded on vähemalt „rahuldavad“ või käesoleva määruse lõikes 2 nimetatud hinnangu puhul „arvestatud“;

  2) kes on sooritanud õppeaine kohustuslikule mahule vastavad eesti keele või käesoleva määruse § 18 lõikes 4 sätestatud tingimustel eesti keele teise keelena ning matemaatika riigieksamid.

(7) 2020/2021. õppeaastal ei ole lõpetamise tingimuseks õpilasuurimuse või praktilise töö sooritamine.

Jüri Ratas

peaminister Mailis Reps

haridus- ja teadusminister Taimar Peterkop

riigisekretär